Республикэм и тхыдэ напэкIуэцIхэр
Мэлбахъуэ Тимборэ и цIэр зезыхьэ лъэпкъ къэрал библиотекэм жэпуэгъуэм и 1-м щекIуэкIащ «Кабардино-Балкария: от прошлого и настоящего — к будущему» сурэт-тхылъ гъэлъэгъуэныгъэ иныр. Ар къызэрагъэпэщащ Къэбэрдей-Балъкъэрым и къэралыгъуэр илъэси 100 зэрырикъум и щIыхькIэ.
Зэхыхьэр къызэIуихащ икIи къэпсэлъащ библиотекэм и унафэщI, профессор Емуз Анатолэ. Ар тепсэлъыхьащ илъэси 100-кIэ узэIэбэкIыжмэ, Къэбэрдей-Балъкъэрым щыпсэу лъэпкъхэм къэралыгъуэ яIэ зэрыхъуам, абы щыщIэдзауэ республикэм къикIуа тхыдэ гъуэгуанэм.
— Тхыдэм уриплъэжмэ, нэрылъагъущ а илъэсхэм щIыналъэм ис лъэпкъхэм экономикэ, социальнэ, щэнхабзэ, щIэныгъэ, нэгъуэщI унэтIыныгъэхэм зэрызрагъэужьар, республикэм и ехъулIэныгъэхэм плIэнейрэ къэрал дамыгъэ лъапIэхэр къызэрыхуагъэфэщар.
А лъэхъэнэрщ, Къэбэрдей-Балъкъэрым къыдэкIуэу, Урысей псор зэрыгушхуэ ди лъэпкъ усакIуэ, тхакIуэ ПащIэ Бэчмырзэ, Мечиев Кязим, ЩоджэнцIыкIу Алий, Кулиев Къайсын, КIыщокъуэ Алим, дуней псом къыщацIыху музыкант Темыркъан Юрий, щIэныгъэлIхэу Къумахуэ Мурэдинрэ Залиханов Михаилрэ цIэрыIуэ щыхъуар.
Республикэм и зыужьыныгъэм епха дэтхэнэ лъэбакъуэри, и ехъулIэныгъэхэмрэ текIуэныгъэхэмрэ, гъэунэхупIэхэмрэ гузэвэгъуэхэмрэ зыщыдгъэгъупщэ хъунукъым. Апхуэдэу зыщыдгъэгъупщэ хъунукъым зи лэжьыгъэфIкIэ, IущыгъэкIэ, къарукIэ республикэм и къалэхэмрэ къуажэхэмрэ зыухуахэм я зэфIэкIыр, ди нэхъыжьхэм къытхуагъэна щэнхабзэр, хабзэр, — жиIащ Емузым.
Абы и псалъэм къыхигъэщащ Къэбэрдей-Балъкъэрым и цIыху 35-м «Социалист Лэжьыгъэм и ЛIыхъужь» щIыхьыцIэр къызэрыхуагъэфэщар.
Зауэ зэманым зэрахьа лIыгъэм къыпэкIуэу «Совет Союзым и ЛIыхъужь» цIэ лъапIэр хуагъэфэщащ зауэлI 33-м.
Налшык къалэм Хэку зауэшхуэ орденым и япэ нагъыщэр тыгъэ къыхуащIащ икIи «ЗауэлI щIыхьым и къалэ» щIыхьыцIэр къыхуагъэфэщащ.
Нобэ республикэм зэманым и гугъуехьхэр къызэринэкIыурэ зыужьыныгъэм и гъуэгум хуокIуэ.
— Къэбэрдей-Балъкъэрым и къэралыгъуэр къызэрыунэхурэ илъэс пщIы бжыгъэхэр къызэзынэкIа ди лъэпкъхэм зыужьыныгъэм и гъуэгуанэ дахэ къакIуащ. IуэрыIуатэр зи лъабжьэу къежьа щэнхабзэр дуней псом къыщалъыта профессиональнэ гъуазджэ лъагапIэм нэсащ, цIыхубэм щIэныгъэ зэрызрагъэгъуэтар республикэм и ехъулIэныгъэхэм лъабжьэ быдэ яхуэхъуащ, — жиIащ Емуз Анатолэ.
Выставкэм хагъэхьа тхылъ, журнал, газет, сурэт, нэгъуэщI лэжьыгъэхэм къыщыгъэлъэгъуэжащ республикэм къикIуа гъуэгуанэ купщIафIэр.
Гъэлъэгъуэныгъэм и зы Iыхьэр хухахащ Къэбэрдей-Балъкъэрым и нобэрей гъащIэм, и социальнэ-экономикэ зыужьыныгъэм, лъэпкъ политикэм, щэнхабзэ гъащIэм къыщыхъу Iуэхугъуэхэм, Урысейм и налкъутналмэсу къалъытэ ди республикэм и дахагъэм. «Созвездие великих имён», «Спорт» унэтIыныгъэхэм хагъэхьащ щIэныгъэм, спортым, щэнхабзэм зэфIэкI щызиIэ, республикэр зэрыгушхуэ и цIыхухэм ятеухуа литературэр.
УсакIуэхэм я IэдакъэщIэкIхэр щызэхуэхьэса дапхъэ щхьэхуэ ягъэуващ, классикхэм къадэкIуэу, республикэм и нобэрей усакIуэхэм я тхыгъэхэри къызэщIиубыдэу.
Выставкэм тепсэлъыхьащ библиотекэм и унафэщIым щIэныгъэ лэжьыгъэмкIэ и къуэдзэ Арзанунц Александрэ. Гъэлъэгъуэныгъэр къыщызэIуахым хэтащ IуэхущIапIэм и лэжьакIуэхэмрэ тхылъеджэхэмрэ, жылагъуэм, хъыбарегъащIэ IэнатIэхэм я лIыкIуэхэр.
БЖЬЫХЬЭЛI Розэ.
